Στόχο έχει τον έλεγχο των κινδύνων μεγάλων ατυχημάτων που σχετίζονται με επικίνδυνες ουσίες, ιδίως χημικές. Η παρούσα οδηγία, που αποκαλείται Seveso-III, τροποποίησε την προηγούμενη Seveso-II (οδηγία 96/82/ΕΚ), η οποία, λαμβάνοντας υπόψη τα διδάγματα που αποκομίσθηκαν από μεταγενέστερα ατυχήματα, για παράδειγμα στο Bhopal, στην Τουλούζη ή στο Enschede, τροποποίησε την αρχική οδηγία Seveso (Οδηγία 82/501/ΕΟΚ), μετά το καταστροφικό ατύχημα στην ιταλική πόλη Seveso το 1976 που οδήγησε στην ψήφιση νομοθεσίας για την πρόληψη και τον έλεγχο των εν λόγω ατυχημάτων. Αυτή η νομοθεσία έχει αλλάξει για να δώσει στους πολίτες ισχυρότερα δικαιώματα. Τους παρέχει καλύτερη πρόσβαση στις πληροφορίες σχετικά με τους κινδύνους που μπορεί να προκύψουν από κοντινές βιομηχανικές εγκαταστάσεις και πώς να αντιδράσουν στην περίπτωση ατυχήματος. Αυτές οι πληροφορίες, που εξηγούν τη διαδικασία συναγερμού και τον τρόπο που οφείλει να ενεργήσει το κοινό, πρέπει να είναι διαθέσιμες στο διαδίκτυο. Τι έχει αλλάξει; Η νομοθεσία καλύπτει πλέον περίπου 12.000 βιομηχανικούς χώρους σε ολόκληρη την ΕΕ, στους οποίους χρησιμοποιούνται ή αποθηκεύονται χημικές ή πετροχημικές ουσίες, ή πραγματοποιείται εξευγενισμός μετάλλων. Κάθε χώρα της ΕΕ πρέπει να μεριμνήσει για τη λήψη μέτρων για την αντιμετώπιση ατυχημάτων σε περιοχές γύρω από βιομηχανικές εγκαταστάσεις όπου βρίσκονται μεγάλες ποσότητες επικίνδυνων προϊόντων: Οι εταιρείες που διαχειρίζονται τέτοιες ουσίες σε ποσότητες που υπερβαίνουν ορισμένα όρια υποχρεούνται: να ενημερώνουν τακτικά τους πολίτες που μπορεί να υποστούν τις επιπτώσεις ενός ατυχήματος να καταρτίζουν εκθέσεις ασφαλείας να εφαρμόσουν σύστημα διαχείρισης ασφαλείας να εκπονήσουν εσωτερικό σχέδιο έκτακτης ανάγκης. Επιπλέον, η νέα νομοθεσία: αυστηροποιεί τις διαδικασίες δημόσιας διαβούλευσης για έργα, σχέδια και προγράμματα που σχετίζονται με μονάδες που καλύπτονται από τη νομοθεσία· εξασφαλίζει, μέσω αλλαγών στον σχεδιασμό των χρήσεων γης, ότι οι νέες μονάδες εγκαθίστανται σε ασφαλή απόσταση από τις υφιστάμενες· δίνει στους πολίτες τη δυνατότητα να προσφύγουν στη δικαιοσύνη όταν θεωρούν ότι δεν έχουν ενημερωθεί σωστά ή έχουν αποκλειστεί από τη διαδικασία λήψης αποφάσεων· καθιερώνει αυστηρότερα πρότυπα επιθεώρησης των διάφορων εγκαταστάσεων, προκειμένου να διασφαλίζεται η αποτελεσματική εφαρμογή των κανόνων ασφαλείας. Γιατί επικαιροποίηση; Η νέα νομοθεσία λαμβάνει υπ’ όψιν ορισμένες τεχνικές μεταβολές σε ευρωπαϊκό και διεθνές επίπεδο όσον αφορά τον τρόπο ταξινόμησης των χημικών ουσιών. Γενικό πλαίσιο Λαμβάνοντας υπόψη το πολύ υψηλό επίπεδο βιομηχανοποίησης στην ΕΕ, η οδηγία Seveso έχει συμβάλει στην επίτευξη χαμηλής συχνότητας μεγάλων ατυχημάτων. Η οδηγία θεωρείται ευρέως ως ένα σημείο αναφοράς για την πολιτική βιομηχανικών ατυχημάτων και έχει εξελιχθεί σε ένα πρότυπο νομοθεσίας σε πολλές χώρες παγκοσμίως. Για περισσότερες πληροφορίες, βλέπε: Κίνδυνοι μεγάλων ατυχημάτων (Ευρωπαϊκή Επιτροπή)